עמותת נובה

עמותת נובה (נקראת גם פרויקט נובה, ראשי תיבות של ניהול ואקדמיה בשירות הקהילה) - היא עמותת שהוקמה כעמותת מתנדבים שסיפקה ייעוץ אסטרטגי לעמותות וארגונים חברתיים בישראל. 
כיום נובה היא ארגון המספק ייעוץ אסטרטגי לעמותות וארגונים חברתיים בישראל, כמו גם לשירותים חברתיים ממשלתיים. נובה עוזרת למקבלי החלטות להשתמש בכוח של עובדות ונתונים על מנת לפתור בעיות חברתיות בישראל בתחומי החינוך, בריאות רווחה ותעסוקה.

היסטוריה

נובה הוקמה בשנת 2003 על ידי שני סטודנטים מאוניברסיטת תל אביב, עידו סום וברק גולדשטיין, אשר ביקשו לסייע לעמותת "גוונים" מדרום הארץ לייצר פעילות מניבת הכנסה בפרויקט מרכז תעסוקה לפגועי נפש . לשם כך הם בנו תוכנית תפעולית ושיווקית אשר בעקבותיה הוקמה ב"הום סנטר" במתחם געש חנות ייחודית ללא כוונת רווח בשם "כלים שלובים" למכירת המוצרים של החניכים במרכז. תוכנית זו הייתה בגדר פרויקט הייעוץ הראשון של נובה והצלחתה העניקה רוח גבית לזוג הסטודנטים ובמהרה רעיון חברתי חדשני הפך לארגון חברתי של ממש – עמותת נובה. השקעה רבה והתמדה הביאו הצלחות נוספות אשר ביססו את מעמדה של נובה במגזר השלישי. אישור המועצה להשכלה גבוהה להעביר את נובה כקורס אקדמי הרחיבה את בסיס החשיפה של פעילות הייעוץ של נובה וסטודנטים רבים החלו להירשם מדי שנה. לאחר כעשר שנות פעילות, עמותת נובה פעלה בקרב ארבעה מוסדות אקדמיים ברחבי הארץ ומנהלת מדי שנה  כ-20 פרויקטי ייעוץ חדשים בקרב 250 ארגונים חברתיים.
נובה הייתה חברה בשולחן העגול הבין מגזרי בהובלת משרד ראש הממשלה כנציגת המגזר השלישי. ב-2012 זכתה נובה בפרס זוסמן-ג'וינט מטעם ארגון הג'וינט למצוינות בתחום השירותים החברתיים בישראל.

ייעוץ לארגונים חברתיים

צוותי הייעוץ של נובה סיפקו שירותים של סיוע בתכנון כלכלי, עסקי, שיווקי ואסטרטגי במטרה לאפשר לארגונים חברתיים לתמוך בקהלים רחבים.
נובה פגשה ארגונים הנמצאים בנקודת מפנה וסייעה להם לקבל את כל המידע הנדרש לצורך קבלת החלטות משמעותיות בארגון באמצעות סקרי לקוחות, איסוף מחקרים ומידע מארגונים מקבילים וניתוח המצב הקיים בארגון. במהלך הפרויקט צוות הייעוץ ליווה את הנהלת הארגון ביישום ההמלצות עד ליצירת שינוי בשטח.

מודל הייעוץ

נובה הפעילה צוותי ייעוץ המורכבים מיועצים מקצועיים, מתנדבים המשמשים כראשי צוותים, אנשי עסקים בכירים המלווים את תהליך הייעוץ כמנטורים וסטודנטים מצטיינים ממקצועות הניהול, הכלכלה ומקצועות נוספים מארבע מהאוניברסיטאות המובילות בארץ: אוניברסיטת תל אביב, המרכז הבינתחומי הרצליה, והאוניברסיטה העברית בירושלים (ואוניברסיטת בן-גוריון שבנגב. 
המנטורים בצוותי הייעוץ הם מהדמויות הבולטות במשק, וכולם פועלים בהתנדבות. בין המנטורים ניתן למצוא את אלי אשרף, לשעבר סמנכ"ל הכספים והתפעול של מכתשים אגן, ניצה קסיר, בכירה בבנק ישראל שעמדה בראש ועדת תעסוקה וכלכלה בוועדת אלאלוף, בני רבן מנכ"ל אסטרטגיה ושיווק Aviv - ACMG, עירית כהן לשעבר משנה למנכ״ל בכלל ביטוח. 
פעילות הייעוץ של הסטודנטים מוכרת כקורס אקדמי לתואר ראשון. כל תהליך ייעוץ נמשך שנה אקדמית שלמה וכולל למעלה מ-800 שעות ייעוץ. 
צוותי הייעוץ של נובה מעניקים ייעוץ במגוון תחומים, כגון: גיבוש של חזון ואסטרטגיה בני מימוש, תכנון ועיצוב של תוכניות עסקיות, פיתוח אסטרטגיה שיווקית, בנייה והתאמה של כלי תמחור, ייעול מערכי תפעול, בניית כלי מדידה ובקרה ועוד.

קהלי היעד לייעוץ

עמותת נובה סייעה למספר רב של עמותות וארגונים חברתיים ממספר תחומים עיקריים: חינוך, נוער בסיכון, בעלי צרכים מיוחדים, ביטחון תזונתי, בעלי חיים, הנגשה, איכות סביבה, קידום אוכלוסיות מוחלשות, העצמה נשית ועזרה לניצולי השואה. בין הארגונים החברתיים אשר השתמשו בשירותיה של נובה ניתן למנות את עמותת אור ירוק, האגודה למלחמה בסרטן, תנועת ויצו, בית איזי שפירא, עמותת לתת, שיעור אחר ועוד.

פיתוח הקריירה החברתית

מושג הקריירה החברתית מכוון לשילוב מעורבות חברתית לאורכה של התפתחות הקריירה המקצועית. נובה זיהתה את מתנדביה כקבוצה מצוינת בעלת רצון להשפיע באופן עמוק ובר קיימא על החברה הישראלית. מתוך תובנה זו נולד בשנת 2010 המונח "קריירה חברתית". בבסיסו עומדת תפישה אקטיבית של מעורבות חברתית לאורך פיתוח הקריירה העסקית של היחיד. הקריירה החברתית מאפשרת ליחיד להשפיע בצורה אקטיבית ומתוך הערך המוסף שלו. המונח הפך לחלק מחזון עמותת נובה, והיא פועלת לביסוסו בקרב בוגריה כבר מצעדיהם הראשונים בעמותה, כשהם פועלים כחלק מצוותי הייעוץ, וגם מתום שנת ההתנדבות הראשונה, על ידי פרויקטים ייעודיים כאלה ואחרים.

מודל הייעוץ החדש של נובה

בשלהי 2018 סגרה נובה את מודל הפעילות שכלל יועצים מתנדבים וסטודנטים, ושירותי הייעוץ כיום ניתנים על ידי אנשי מקצוע בשכר מהמטה. הצוות משלב יועצים אסטרטגים בכירים, אנשי נתונים ומומחי מדידה חברתית, ופועל בדומה למודל העבודה של חברות ייעוץ, ועם ניסיון עשיר ומומחיות במגזר החברתי ובאתגרים העומדים לפניו.
כיום נובה מספקת ייעוץ אסטרטגי לעמותות וארגונים חברתיים בישראל, כמו גם לשירותים חברתיים ממשלתיים. היא עוזרת למקבלי החלטות להשתמש בכוח של עובדות ונתונים על מנת לפתור את הבעיות החברתיות בישראל בתחומי החינוך, בריאות רווחה ותעסוקה. נובה עובדת עם עמותות ועם שירותים ממשלתיים ומוניציפליים, על פיתוח אסטרטגיית נתונים לשירותים חברתיים, על מנת לאפשר תכנון, קבלת החלטות שוטפת, מדידה והערכה של השירות החברתי מבוססי נתונים. עמותת נובה פועלת במשותף עם משרדי ממשלה, פילנתרופיה ושותפים עסקיים על מנת להוריד חסמים מערכתיים לשימוש בנתונים, להנגיש נתונים סטטיסטיים ומנהליים לתוכניות חברתיות, לפתח כלי דאטה המותאמים לצורכי השטח, ולהפנות משאבים חדשים לתחום.